[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.6.2008

COM(2008) 337 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az oktatás és a képzés terén európai szintű tevékenységet folytató szervezeteket támogató, illetve meghatározott tevékenységeket előmozdító közösségi cselekvési program végső értékeléséről

TARTALOMJEGYZÉK

1. Bevezetés 3

2. A külső értékelés háttere 3

3. A külső értékelés háttere és módszere 4

3.1. Az értékelés háttere 4

3.2. A módszer 4

4. az értékelés eredménye és ajánlások az 1. programelemre vonatkozóan – meghatározott intézmények támogatása 4

4.1. Az európai integrációra irányuló oktatásra, képzésre és kutatásra szakosodott intézmények 4

4.1.1. Az értékelő eredményei 5

4.1.2. Az értékelő főbb ajánlásai és a Bizottság megjegyzései 5

4.2. European Inter-University Centre for Human Rights and Democratisation (EIUC) [Európai Egyetemközi Központ az Emberi Jogokért és a Demokratizálódásért] 7

4.2.1. Az értékelő eredményei 7

4.2.2. Az értékelő főbb ajánlásai és a Bizottság megjegyzései 7

4.3. Különleges Nevelési Igényűek Oktatásának Fejlesztését Támogató Európai Ügynökség; 8

4.3.1. Az értékelő eredményei 8

4.3.2. Az értékelő főbb ajánlásai és a Bizottság megjegyzései 8

5. az értékelés eredménye és ajánlások a 2. programelemre vonatkozóan – az oktatás és a képzés terén működő európai szövetségek támogatása 9

5.1. Az értékelő eredményei 9

5.2. Az értékelő főbb ajánlásai és a Bizottság megjegyzései 9

6. az értékelő eredményei és ajánlásai a 3A. programelemre vonatkozóan – a jean monnet program 10

6.1. Az értékelő eredményei 10

6.2. Az értékelő főbb ajánlásai és a Bizottság megjegyzései 11

7. az értékelő eredményei és ajánlásai a 3b. programelemre vonatkozóan – az oktatás nyílt koordinációs programjának támogatása 11

7.1. Az értékelő eredményei 11

7.2. Az értékelő főbb ajánlásai és a Bizottság megjegyzései 11

8. az értékelő eredményei és ajánlásai a 3c. programelemre vonatkozóan – tagállami bírák képzése 12

8.1. Az értékelő eredményei 12

8.2. Az értékelő főbb ajánlásai és a Bizottság megjegyzései 12

9. A Bizottság következtetései 13

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az oktatás és a képzés terén európai szintű tevékenységet folytató szervezeteket támogató, illetve meghatározott tevékenységeket előmozdító közösségi cselekvési program végső értékeléséről

BEVEZETÉS

A jelentésre az oktatás és a képzés terén európai szintű tevékenységet folytató szervezeteket támogató, illetve meghatározott tevékenységeket előmozdító közösségi cselekvési program létrehozásáról szóló, 2004. április 21-i 791/2004/EK európai parlamenti és tanácsi határozat[1] (a továbbiakban: határozat) 8. cikke értelmében kerül sor. Ez előírja, hogy a Bizottság jelentést nyújtson be az Európai Parlamentnek és a Tanácsnak a program céljainak teljesítéséről. Ennek a jelentésnek többek között egy külső értékelés eredményeire kell épülne. Ezt az értékelést az oktatás és a képzés terén európai szintű tevékenységet folytató szervezeteket támogató, illetve meghatározott tevékenységeket előmozdító közösségi cselekvési program végső értékelése formájában 2007-ben elvégezték. E végső értékelést az alábbi linken lehet elérni: http://ec.europa.eu/dgs/education_culture/evalreports/education/2007/activereport_en.pdf. Ez a jelentés a végső jelentés fő következtetéseivel és ajánlásaival kapcsolatos bizottsági állásfoglalást tartalmazza.

A KÜLSő ÉRTÉKELÉS HÁTTERE

2004 áprilisa és 2006 decembere között a határozat az oktatás és képzés terén zajló különböző közösségi tevékenységek jogi alapjául szolgált. A program öt különálló programelemet foglalt magában:

- 1. programelem: támogatást nyújtott hét megnevezett intézménynek (College of Europe; European University Institute [Európai Egyetemi Intézet]; European Institute of Public Administration [Európai Közigazgatási Intézet]; Academy of European Law [Európai Jogi Akadémia]; European Inter-University Centre for Human Rights and Democratisation [Európai Egyetemközi Központ az Emberi Jogokért és a Demokratizálódásért]; Különleges Nevelési Igényűek Oktatásának Fejlesztését Támogató Európai Ügynökség; International Centre for European Training [az Európai Szakképzés Nemzetközi Központja]);

- 2. programelem: támogatta az oktatás és a képzés terén európai szintű tevékenységet folytató európai szövetségeket;

- 3A. programelem: a Jean Monnet program keretében támogatta a felsőoktatási intézményekben az európai integrációs tanulmányok terén folytatott oktatási, kutatási és vitatevékenységeket;

- 3B. programelem: a nyílt koordinációs módszer felhasználásával támogatta az „Oktatás és képzés 2010” munkaprogramban kitűzött célok eléréséhez hozzájáruló tevékenységeket;

- 3C. programelem: támogatta a tagállami bírák európai jogi képzését.

A határozat 2006. december 31-én hatályát vesztette. A benne levő programelemek új jogi alapot kaptak és közülük már nem mindegyik képezi külön program részét.

A KÜLSő ÉRTÉKELÉS HÁTTERE ÉS MÓDSZERE

Az értékelés háttere

Az értékeléshez és hatásvizsgálathoz kapcsolódó szolgáltatásokra irányuló keretszerződéssel összefüggő szolgáltatás iránti megkeresést követően 2006 decemberében az ECOTEC Research and Consulting Ltd-t választották ki a határozat végső külső értékelésének a végrehajtására. Az értékelés a határozat által lefedett összes programelemre kiterjedt annak kezdeti és lejárati ideje, 2004 és 2006 vége között. Tekintve a határozat alá tartozó programelemek célkitűzéseinek és kedvezményezettjeinek sokféleségét, az értékelés külön-külön foglalkozott velük egyéni következtetésekkel és ajánlásokkal.

A módszer

Az utólagos értékelésre 2006 decembere és 2007 júniusa között került sor. Feladatuk végzésekor az értékelők iratokon alapuló vizsgálatokat, az érdekelt felek kiterjedt átvizsgálását és mélyinterjúkat használtak. Az értékelés során alkalmazott módszer tükrözte a programra felhasznált költségvetési juttatás eltérő szintjeit. Ennek megfelelően az 1. programelem esetében az adatgyűjtés a többi programelemnél szélesebb körű volt, míg a 2. programelem esetében erősen korlátozott volt.

AZ ÉRTÉKELÉS EREDMÉNYE ÉS AJÁNLÁSOK AZ 1. PROGRAMELEMRE VONATKOZÓAN – MEGHATÁROZOTT INTÉZMÉNYEK TÁMOGATÁSA

A határozat 1. programeleme engedélyezte hét, általános európai érdekű célokat szolgáló meghatározott intézmény egyes működési és igazgatási költségeinek közösségi támogatását. E hét intézményen belül három csoportot lehet elkülöníteni: 1. az európai integrációra irányuló oktatásra, képzésre és/vagy kutatásra szakosodott intézmények(College of Europe; European University Institute [Európai Egyetemi Intézet]; European Institute of Public Administration [Európai Közigazgatási Intézet]; Academy of European Law [Európai Jogi Akadémia]; International Centre for European Training [az Európai Szakképzés Nemzetközi Központja]); 2. European Inter-University Centre for Human Rights and Democratisation [Európai Egyetemközi Központ az Emberi Jogokért és a Demokratizálódásért]; 3. Különleges Nevelési Igényűek Oktatásának Fejlesztését Támogató Európai Ügynökség;

Az európai integrációra irányuló oktatásra, képzésre és kutatásra szakosodott intézmények

Az 1. programelemben felsorolt intézmények közül öt szakosodott az európai integrációra irányuló oktatásra, képzésre és kutatásra:

- College of Europe (bruges-i és natolini intézete) az európai integráció területén mesterképzésben posztgraduális oktatásra és képzésre szakosodott;

- A Firenzében működő European University Institute (a továbbiakban: EUI) [Európai Egyetemi Intézet] doktori és posztdoktori szintű kutatási lehetőségeket biztosít a történelem, jog, gazdaság, politika- és társadalomtudományok területén;

- A Maastrichtben működő European Institute of Public Administration (a továbbiakban: EIPA) [Európai Közigazgatási Intézet] elsősorban szakképzést, alkalmazott kutatói és szakértői-tanácsadói szolgáltatásokat biztosít a közigazgatás számára az EU-tagországokban, a tagjelölt országokban és az EU-intézményekben;

- A Trierben működő Academy of European Law (a továbbiakban: ERA) [Európai Jogi Akadémia] elősegíti az EU-jog ismeretét, megértését és a hozzá kapcsolódó bevált gyakorlatot jogi szakértők számára rendezett szakképzési tanfolyamok és vitafórumok keretében;

- A Nizzában működő Centre International de Formation Européenne (a továbbiakban: CIFE) [Európa-tanulmányok Nemzetközi Központja] oktatási és képzési intézmény, amely az európai tanulmányok és a föderalizmus területén indít programokat Európa különböző részein.

Az értékelő eredményei

Mivel egyértelmű, hogy az európai integrációval, joggal és politikával kapcsolatos ismereteket szélesebb körűvé kell tenni, az értékelő hangsúlyozza a támogatott intézmények oktatási, képzési és kutatási tevékenységeinek kiemelt fontosságát . Az értékelő kiemeli az intézmények felsőfokú végzőseinek különösen sikeres integrálódását a munkaerőpiacra, valamint annak szükségességét, hogy az intézmények folyamatos képzést biztosítsanak az EU-jog és -politika végrehajtásában részt vevő személyeknek és hatóságoknak.

Az intézmények által elért eredmények hatékonyságát illetően az értékelő úgy ítéli meg, hogy a volt diákok és gyakornokok körében nagyfokú megelégedettség tapasztalható, egyrészt mert úgy találják, hogy az intézményben eltöltött idő hozzásegítette őket az EU-jog és -politika jobb megértéséhez (és nyelvtudásuk javításához), másrészt mert ez fellendítette munkakilátásaikat és/vagy egyéni munkateljesítményük növekedéséhez vezetett.

Az értékelő az intézmények működésének hatásfokával is elégedett, és különösen arra hívja fel a figyelmet, hogy a College of Europe mesterképzésben részt vevő diákjai körében milyen alacsony a bukások száma, illetve milyen magas a sikeresen végzettek aránya a European University Institute-ban.

Az értékelő főbb ajánlásai és a Bizottság megjegyzései

Az értékelő 18 ajánlást fogalmaz meg a fent felsorolt öt intézménnyel kapcsolatosan. A módszeres feldolgozás lehetővé tétele érdekében az ajánlásokat újrafogalmaztuk és az alábbi fő csoportokba soroltuk. A Bizottság megjegyzéseit dőlt betűvel szedtük.

1. Az intézmények profilja: Az értékelő szerint szükséges áttekinteni néhány intézmény profilját (különösen az ERA-ét) annak érdekében, hogy tovább lehessen fejleszteni egymást kiegészítő jellegüket, építeni lehessen mindegyikük erősségére, és elkerülhetők legyenek az átfedések.

A Bizottság egyetért ezzel az ajánlással és már figyelembe veszi a megnevezett intézmények kiegészítő jellegét. A Bizottság eddigi hozzáállása értelmében továbbra is elkerüli az egymást átfedő szükségtelen tevékenységek finanszírozását.

2. Az intézményeken belüli nemzetközi nyomon követés és értékelés: Az értékelő néhány meghatározott intézményt (különösen a CIFE-t és az EIPA-t) arra ösztönöz, hogy dolgozzanak ki szisztematikusabb megközelítést oktatási és képzési tevékenységük minőségének és hatékonyságának belső nyomon követésére és értékelésére. Az értékelő szerint különösen a CIFE-nek kellene rendszeresebb elemzés alá vetnie különböző tevékenységeinek célkitűzéseit és koherenciáját, aminek alapján jobban figyelembe lehetne venni néhány tevékenységének az összpontosítás fokozása érdekében történő esetleges racionalizálását.

A Bizottság egyetért ezzel az ajánlással. A Bizottság rendkívül fontosnak tartja a nyomon követés és értékelés minőségének javítását. 2007 folyamán megtörténtek e téren az első lépések és a Bizottságnak továbbra is szándéka a CIFE-vel és az EIPA-val való együttműködés 2008-ban.

3. Az intézmények tevékenységeiben való részvétel kibővítése: Az értékelő ajánlja az intézményeknek (különösen az EIPA-nak és az EUI-nek), hogy hozzanak intézkedéseket az olyan országokból való jelentkezések és részvételek ösztönzésére, amelyekből jelenleg még csak kis számban érkeznek.

A Bizottság szívesen részt vesz annak elemzésében, mi oka lehet, hogy bizonyos nemzetiségek kis számban vesznek csak részt az intézmények tevékenységeiben. A Bizottság a helyzet orvosolása érdekében támogatja az ismeretek lehető legszélesebb körben való terjesztését.

4. Az intézmények személyzeti politikája: Az értékelő javasolja, hogy a College of Europe erősítse állandó oktató személyzetére irányuló politikáját, illetve hogy az EUI hozzon kiegészítő intézkedéseket kulcsfontosságú személyzete felvételére és megtartására, különösen a gazdaságtan területén.

A Bizottság rámutat, hogy a személyzeti politikára irányuló stratégiai döntéseket a kedvezményezettek hozzák, és a Bizottságnak nem áll szándékában ebbe beleavatkozni. Feladatkörének határain belül a Bizottság adott esetben kész megtárgyalni a kérdést a különböző intézményekkel.

5. Az intézmények finanszírozása: Az értékelő javasolja, különösen a CIFE tekintetében, alternatív finanszírozási mód megvizsgálását az intézmény nem alapvető tevékenységei esetében. Az ERA-t illetően az értékelő a vállalakozói tevékenységet inkább előmozdító alternatív finanszírozási megoldások életképességének megvizsgálását javasolja.

E dolog fontosságát a Bizottság már többször hangsúlyozta a CIFE-nek, amely ennek tudatában van. A Bizottság is kész az ERA vállalakozói tevékenységét inkább előmozdító alternatív finanszírozási megoldások megvizsgálására.

European Inter-University Centre for Human Rights and Democratisation (EIUC) [Európai Egyetemközi Központ az Emberi Jogokért és a Demokratizálódásért]

Az EIUC Interdiszciplináris Központ, amelyet 41 egyetem alkot az EU összes tagállamából, központi egysége Velencében működik. Programjában fő helyen az emberi jogokkal és a demokratizálással foglalkozó európai mesterképzés áll, amely jellegét tekintve egyedülállóan nemzetközi.

Az értékelő eredményei

Az értékelő hangsúlyozza az EIUC egyedülálló hálózatként betöltött szerepének fontosságát , amely számos akadémiai szervezet európai vezető emberi jogi szakértőit fogja össze, valamint a perspektívák olyan széles skáláját kínálja, amelyet egyetlen különálló tanszék sem tudna biztosítani. Az EMA fontossága egyrészt interdiszciplináris jellegében rejlik, azáltal hogy egyedülálló módon kombinálja az elméletet és a gyakorlatot, másrészt kiterjedt hálózatépítésében ezen, az Európa és a világ számára kulcsfontosságú területen.

Az EIUC hatékonyságát tekintve az értékelő megjegyzi a diákok elégedettségének magas fokát és az emberi jogokhoz kapcsolódó kutatási megbízások és magas szintű akadémiai publikációk számának növekedését. A résztvevők többsége arról számolt be, hogy az EMA határozottan befolyásolta karrierjük alakulását. Megemlítendő ezenkívül az intézmény szerepe az emberi jogokkal és a demokratizálással kapcsolatos ismeretek terjesztése terén a nemzeti politikusok, a politikai döntéshozók és a nem kormányzati szervezetek körében.

A hatásfokot illetően megállapítható, hogy az EIUC új igazgatási felépítése jól működik. Az EIUC és az EMA-program felépítése miatt azonban az igazgatási szabályok összetettek, az EIUC személyzetének ugyanis másik 41 intézmény személyzetével kell együttműködnie. Régebben az EIUC előtt álló fő problémák egyike a pénzügyi stabilitás hiánya volt, ezt azonban nemrég már megoldották a 2007–2013 közötti időszakra szóló pénzügyi terv keretében.

Az értékelő főbb ajánlásai és a Bizottság megjegyzései

Az EIUC vonatkozásában az értékelő hét különleges ajánlást fogalmaz meg. A módszeres feldolgozás lehetővé tétele érdekében az ajánlásokat újrafogalmaztuk és az alábbi fő csoportokba soroltuk. A Bizottság megjegyzéseit dőlt betűvel szedtük.

1. Az EIUC profilja, felépítése és költségvetése Az értékelő szerint meg kellene vizsgálni, érdemes-e az EMA-program megszervezésében részt vevő hálózatot egyszerűsíteni, és ösztönözni kellene az EIUC-t, hogy egyértelműbb profilt alakítson ki magának az EMA-n kívül.

Mivel az EMA-programban 41 egyetem vesz részt, a hálózat egyszerűsítése különösen nagy kihívást jelent, történtek azonban erőfeszítések a közelmúltban egy működőképesebb igazgatási felépítés kialakítására. A Bizottság egyetért azzal, hogy az EIUC tovább vizsgálhatja tevékenységeinek kiterjesztési módjait az EMA-n kívülre. A Bizottság arra is ösztönözte az EIUC-t, hogy keressen változatosabb külső finanszírozási módokat annak érdekében, hogy kevésbé függjön az EU-támogatásoktól.

2. Az EIUC személyzeti politikája: Az értékelő szerint az EIUC kutatási kapacitását az állandó személyzet révén fokozni lehetne.

A Bizottság egyetért ezzel az ajánlással. A támogatás külső stabil forrásai szükségesek azonban ennek eléréséhez.

3.Az EIUC-nak a felsőfokú végzősökkel kapcsolatos politikája: Az értékelő javasolja annak biztosítását, hogy az ösztöndíjprogramban részt vevők kiválogatására a jelenleginél korábbi időpontban kerüljön sor, és hogy az EIUC közelebbről kövesse nyomon a felsőfokú végzősök foglalkoztatását.

A Bizottság egyetért azzal, hogy az ösztöndíjprogramban részt vevők kiválogatására a jelenleginél korábbi időpontban kerüljön sor. Ez azonban az érdekelt felektől (többek között az EU-elnökségektől) és döntéshozatali folyamatuktól függ. Az öregdiákok szövetsége nyújthatna segítséget az EIUC-nek a végzősök foglalkoztatásának nyomon követéséhez. Az öregdiákok szövetsége jelenleg van kialakulóban. Nemrégiben kérdőívet küldtek az EMA-program keretében végzett összes diáknak, és információt gyűjtenek be, többek között a foglalkoztatásukkal kapcsolatosan.

4. Az EIUC tevékenységeiben való részvétel kibővítése: Az értékelő javasolja, hogy szervezzenek EIUC-rendezvényeket az új tagországokban és vonják be ezen országok egyetemeit a programokba.

A Bizottság megerősíti, hogy az EIUC már foglalkozott ezzel a kérdéskörrel a 2007–2008-as támogatás keretében, elsősorban a támogatási pénzeszközök újra történő felosztása révén.

Különleges Nevelési Igényűek Oktatásának Fejlesztését Támogató Európai Ügynökség;

Az Odense-ben működő Különleges Nevelési Igényűek Oktatásának Fejlesztését Támogató Ügynökség (a továbbiakban: AED) célja az oktatási politika és gyakorlat javítása a különleges igényekkel rendelkező tanulók számára. Tevékenységének középpontjában az esélyegyenlőség, a hozzáférhetőség, a részvételre ösztönző oktatás és az oktatás minőségének előmozdítása áll.

Az értékelő eredményei

Az AED működésének fontossága tekintetében az értékelő kiemeli az AED lényeges hozzájárulását a tagállamok oktatási minisztériumai közötti együttműködés megerősítéséhez azáltal, hogy fórumként szolgál számukra a különleges igényekkel rendelkezők oktatásához kapcsolódó kérdések érzékeny területén. Az AED hatékonysága különösen abban rejlik, miképpen teszi ismertté a különleges igényekkel rendelkezők oktatásához kapcsolódó európai szintű ügyeket a nemzeti politikusok, a politikai döntéshozók, a nem kormányzati szervezetek és a nagyközönség körében. Ezenkívül az AED jelentősen hozzájárult a különleges igényekkel rendelkezők oktatáspolitikájának javításához nemzeti, regionális és helyi szinten. Az AED egyedülálló közös európai referenciakeretként lép fel a különleges igényekkel rendelkező tanulók befogadásáért.

Az értékelő főbb ajánlásai és a Bizottság megjegyzései

Az AED vonatkozásában az értékelő öt különleges ajánlást fogalmaz meg. A módszeres feldolgozás lehetővé tétele érdekében az ajánlásokat újrafogalmaztuk és az alábbi fő csoportokba soroltuk. A Bizottság megjegyzéseit dőlt betűvel szedtük.

1. Az AED együttműködése a többi partnerrel: Az értékelő javasolja, hogy az AED vizsgálja meg a legfontosabb területek szakértőivel folytatott szorosabb együttműködés lehetőségeit, valamint indítson közös projekteket külső ügynökségekkel.

A Bizottság reméli, hogy az elkülönített összegből a lehető legtöbb együttműködést lehet kialakítani, és szándékában áll előmozdítani az AED és a szakértők, valamint a külső ügynökségek közötti együttműködést.

2. Az AED kommunikációja és ismeretterjesztése: Az értékelő ajánlja, hogy az AED fokozza a tevékenységeivel, teljesítményével és eredményeivel kapcsolatos ismeretterjesztést nemzeti szinten, felhasználva tagságát és új ismeretterjesztési módszereit, valamint javítsa kommunikációját a Bizottsággal.

A Bizottságnak 2008-tól nemzeti szinten is szándékában áll az ismeretterjesztési módszerek javításában együttműködni az AED-del. A Bizottsággal folytatott kommunikáció jelentős mértékben javult 2007 folyamán, az értékelési időszakot (2004–2006) követően.

AZ ÉRTÉKELÉS EREDMÉNYE ÉS AJÁNLÁSOK A 2. PROGRAMELEMRE VONATKOZÓAN – AZ OKTATÁS ÉS A KÉPZÉS TERÉN MűKÖDő EURÓPAI SZÖVETSÉGEK TÁMOGATÁSA

A határozat 2. programeleme engedélyezte az oktatás és a képzés terén működő olyan európai szövetségek egyes működési és igazgatási költségeinek közösségi támogatását, amelyeknek legalább 12 EU-tagállamban vannak tagjaik. A támogatásokat évenkénti pályázati felhívás útján ítélték oda.

Az értékelő eredményei

Az értékelő fontosnak tartja a 2. programelemet, mivel az „Oktatás és képzés” munkaprogram összes stratégiai prioritásával foglalkozik legalább egy támogatott európai szövetség. A 2. programelem hatékonyságát az Európa minden részéből származó érdekelt felek különböző csoportjai közötti tartós hálózatok és struktúrák megléte, a hosszú távú profil felállítása és a politika kialakítása tükrözi. Egy kivétellel az értékelő úgy ítéli meg, hogy a támogatás hozzáadott értéket termelt és hatásos volt.

Az értékelő főbb ajánlásai és a Bizottság megjegyzései

A 2. programelem vonatkozásában az értékelő két különleges ajánlást fogalmaz meg. A Bizottság megjegyzéseit dőlt betűvel szedtük.

1. Stratégiai célkitűzések: Az értékelő javasolja annak újravizsgálását, hogy az „Oktatás és képzés” munkaprogram mely stratégiai célkitűzéseivel foglalkoznak az e fellépés keretében finanszírozott szövetségek.

A Bizottság tudomásul veszi az ajánlást és újra szándékozik fogalmazni a pályázati felhívások prioritásait és odaítélési kritériumait.

2. Eredmények: A támogatott szövetségek által kifejlesztett tevékenységek hatásának megerősítésére az értékelő véleménye szerint nagyobb hangsúlyt kellene helyezni. Az értékelő úgy ítéli meg, hogy a 2. programelem túlságosan a hálózatok kialakítására, fenntartására és kiterjesztésére összpontosított más konkrét eredmények kárára.

Jelenleg és a jövőben is a 2. programelem kifejezett célja az európai hálózati szövetségek támogatása működési és igazgatási téren. A Bizottság azonban a kedvezményezettek által kifejlesztett tevékenységek hatásának megerősítését is támogatja, és meg fogja vizsgálni az ilyen konkrét eredmények növelésének módjait.

AZ ÉRTÉKELő EREDMÉNYEI ÉS AJÁNLÁSAI A 3A. PROGRAMELEMRE VONATKOZÓAN – A JEAN MONNET PROGRAM

A határozat 3A. programeleme engedélyezte az európai integráció területén folytatott felsőoktatási tevékenységek közösségi támogatását. Ez a Jean Monnet program keretében ölt formát, amelynek célja az európai integrációval kapcsolatos ismeretek megerősítése és terjesztése a témához kapcsolódó oktatási, kutatási és reflektív tevékenységeknek a világ különböző egyetemi szintű intézményeiben történő előmozdítása révén. Az 1990-ben indított Jean Monnet program éves pályázati felhívásaiban a sikeres kérelmeknek megítélt tekintélyes címek, mint a Jean Monnet kiválósági központ vagy a Jean Monnet tanszék révén támogatja az akadémiai kiválóságot. A Jean Monnet program professzorai ma már öt kontinens 60 országában vannak jelen és előadásaikat évente 250 000 diák hallgatja.

Az értékelő eredményei[2]

Az értékelő hangsúlyozza a Jean Monnet program fontosságát , amely abban rejlik, hogy előmozdítja az EU-val kapcsolatos jobb megértést és vitát (összhangban a kommunikációval és a D-tervvel kapcsolatos bizottsági prioritással), valamint fokozza az EU láthatóságát a tagjelölt és a harmadik országokban, miközben segíti e terület oktatási kapacitásának kiépítését.

A hatékonyság tekintetében az értékelő megállapítja, hogy a Jean Monnet program célszerűen alkalmazható az Európa-tanulmányokkal kapcsolatos ismeretek terjesztésére, az oktatás minőségének és a részt vevő egyetemek hírnevének javítására, valamint az EU-val kapcsolatos új oktatási tevékenységek létrehozására. Ezek a hatások kifejezetten érezhetők a nem EU-országokban. Az értékelő arra is rámutat, hogy a Jean Monnet program egyetemi tanárai nagy mértékben részt vesznek az ismeretterjesztésben és -átadásban, visszatükrözve így a Jean Monnet program által támogatott tevékenységek multiplikációs hatását.

Az értékelő szerint a Jean Monnet program hozzáadott értéke kettős szerepében keresendő, egyrészt az EU-tanulmányok területén aktív akadémiai intézmények számára a rendkívül szükséges bevételi forrást jelenti, másrészt minőségjelölőként szolgál növelve ezáltal a Jean Monnet tevékenységet folytató intézmények és dolgozóik hírnevét. Az értékelő szerint e kettős szerepnek köszönhető a program rendkívüli eredményessége és hatásfoka, amelynek eléréséhez viszonylag kevés pénz szükséges, és ebben rejlik hatékonysága . Ezenkívül a Jean Monnet program egyike azon kevés EU-programoknak, amelyek bárki számára az egész világon nyitottak. Ez pozitívan járul hozzá az EU láthatóságához Európán kívül.

Az értékelő főbb ajánlásai és a Bizottság megjegyzései

Az értékelő szerint meg kellene vizsgálni a mechanizmusokat, amelyek segítségével a Jean Monnet márkajegyet szélesebb körben ismertebbé lehetne tenni az EU-n belül és kívül, mind a hallgatók, mind a nagyközönség körében. A Bizottság megjegyzéseit dőlt betűvel szedtük.

A Bizottság egyetért ezzel az ajánlással. Új Jean Monnet kiadványok, valamint egy új, készülőben levő Jean Monnet weboldal járul hozzá a Jean Monnet márkajegy reklámozásához. Megtörtént már a Külkapcsolati Főigazgatósággal és a Kommunikációs Főigazgatósággal való kapcsolatfelvétel a Jean Monnet programmal – amely elengedhetetlen eszköze annak, hogy a polgárok közelebb kerüljenek az EU-hoz és az EU láthatósága az egész világon javuljon – kapcsolatos információk szélesebb körű terjesztése érdekében.

AZ ÉRTÉKELő EREDMÉNYEI ÉS AJÁNLÁSAI A 3B. PROGRAMELEMRE VONATKOZÓAN – AZ OKTATÁS NYÍLT KOORDINÁCIÓS PROGRAMJÁNAK TÁMOGATÁSA

A határozat 3B. programeleme engedélyezte az európai oktatási és képzési rendszerek jövőbeli célkitűzéseinek eléréséhez hozzájáruló tevékenységek közösségi támogatását. Tanulmányokra, szakértői ülésekre és információs tevékenységekre irányuló pályázati felhívások révén valósult meg azzal a céllal, hogy támogassa a tagállamokat az „Oktatás és Képzés 2010” program célkitűzéseinek végrehajtásában a nyílt koordinációs módszer révén.

Az értékelő eredményei

Az értékelő úgy ítéli meg, hogy a 3B. programelem fontos és megegyezik az „Oktatás és Képzés 2010” program célkitűzéseivel. Hatékonyságát illetően az értékelő megjegyzi, hogy a támogatott tevékenységek (főleg szemináriumok, konferenciák és kiadványok) valószínűleg pozitívan és hosszabb távon járulnak hozzá a kívánt eredmények eléréséhez, elsősorban a nemzeti érdekelt felek közötti tartós hálózatok kiépítésével. A hatásfok tekintetében az értékelő megemlíti, hogy a Bizottság támogatását mindegyik hatóság nagy segítségnek tartja.

Az értékelő főbb ajánlásai és a Bizottság megjegyzései

Az értékelő két fő ajánlást tesz. A Bizottság megjegyzéseit dőlt betűvel szedtük.

1. Bizonyos tagállamok kimaradása: Az értékelő javasolja azon okok megvizsgálását, amiért néhány tagállam nem vesz részt, és az akadályok elmozdítását, ha lehetséges.

A problémát már megtárgyalták az „Oktatás és Képzés 2010” koordinációs csoportban. A bizonyos tagállamok kimaradására magyarázatként szolgáló egyik fő ok az, hogy ezek az országok úgy érezték, időigényes kérelmezési folyamatokon kell keresztül menniük viszonylag kis összegű pénzügyi támogatásért. A 27/07-es legutóbbi pályázati felhívás során (Az egész életen át tartó tanulással kapcsolatos nemzeti stratégiák kialakítása és végrehajtása – „Oktatás és Képzés 2010”) a legmagasabb összeg 100 000 euróra emelkedett.

2. Új érdekelt felek megnyerése: Az értékelő javasolja, hogy a jövőbeni pályázati felhívásokban nagyobb hangsúlyt fektessenek a projekt keretében megrendezésre kerülő eseményeken és projektekben részt vevők szélesebb körű megnyerésére. Ez megváltoztathatná azt a néhányak által jelenleg képviselt felfogást, hogy az ilyen események nem tudnak új feleket megnyerni.

A problémát már megtárgyalták az „Oktatás és Képzés 2010” koordinációs csoportban. A többség nem támogatta azt a felvetést, hogy a pályázati felhívások értelmében választható nemzeti minisztériumokon kívül más szervezeteket is megnyerjenek. A 27/07-es legutóbbi pályázati felhívás során (Az egész életen át tartó tanulással kapcsolatos nemzeti stratégiák kialakítása és végrehajtása – „Oktatás és Képzés 2010”) az egyik kiválasztási kritérium az volt, hogy minden tevékenységnek az érdekelt felek széles skáláját kell megnyernie az összes érintett szinten, azaz az egész életen át tartó tanulással kapcsolatos nemzeti stratégiák kialakításában és végrehajtásában részt vevőket, illetve a hozzájuk kapcsolódókat, mint politikai döntéshozókat, szakembereket, szolgáltatásnyújtókat, szociális partnereket, a civil társadalom képviselőit és diákokat.

AZ ÉRTÉKELő EREDMÉNYEI ÉS AJÁNLÁSAI A 3C. PROGRAMELEMRE VONATKOZÓAN – TAGÁLLAMI BÍRÁK KÉPZÉSE

A határozat 3C. programeleme engedélyezte elsősorban tagállami bírák európai jogi képzésének támogatását. Ez a tagállami bíráknak az EU-versenyjog területén való képzésének támogatására irányuló pályázati felhívások révén valósult meg.

Az értékelő eredményei

Az értékelő szerint a 3C. programelem nagyon fontos az EU-versenyjognak az 1/2003/EK rendelet értelmében történő modernizációja tekintetében, amely felhatalmazza a nemzeti bíróságokat az EK-Szerződés 81. és 82. cikkének teljes mértékű alkalmazására. Ebben az összefüggésben a tagállami bírák közötti igazságügyi együttműködésre irányuló projektek támogatása és az EK-Szerződés 81. és 82. cikkének végrehajtásához kapcsolódó képzés biztosítása rendkívül szükséges és koherens a program célkitűzéseivel.

A hatékonyságot illetően az értékelő megjegyzi, hogy a rendelkezésre álló adatok alapján egyértelmű, hogy a program elérte célját, nevezetesen a tagállami bírák következetesebben alkalmazzák és jobban ismerik az EU-versenyjogot, különösen a 81. és 82. cikket. Az értékelő reméli, hogy a 3C. programelem erősítette a tagállami bírák azzal kapcsolatos tudatosságát, hogy szükséges számukra az EU-versenyjoggal kapcsolatos tudásuk és képességük továbbfejlesztése, és így e programelemnek multiplikációs hatása van. A tagállami bírák közötti hálózatépítés és jobb kapcsolatok kialakítása szintén hozzáadott értékként kerül kiemelésre. Az értékelő megjegyzi, hogy a forrásokat (a nyújtott támogatásokat) hatékonyan használták fel.

Az értékelő főbb ajánlásai és a Bizottság megjegyzései

Az értékelő emlékeztet az EU-versenyjog fontosságára a kiegyenlített működési tér kialakításában az EU belső piacán, és ezért azt javasolja, hogy a Bizottság vegye tekintetbe egy strukturáltabb támogatás lehetőségét a versenyjoggal foglalkozó tagállami bírák közötti együttműködés területén, nevezetesen EU-szintű hálózat létrehozása formájában. Ez a hálózat nemcsak a versenyjoggal foglalkozó bírák, hanem az iránta érdeklődők előtt is nyitva lenne, és rendelkezésre bocsátaná a nemzeti szinten hozott ítéletekkel kapcsolatos szükséges információt. Mivel az EU-versenyjog alkalmazása egy ideje decentralizált, az ítéletekkel kapcsolatos információ szétszórt volt vagy azokhoz nem is lehetett hozzáférni. Ezért lenne jó, ha egy egységes eszköz állna rendelkezésre, amely lehetővé tenné a bíráknak és más jogi szakembereknek, hogy hozzáférjenek az információhoz és véleményt cseréljenek, valamint új kapcsolatokat építsenek más országok bíráival. A gazdasági szempontok hatása az EU-versenyjogra megnőtt, ezért ez a forrás hasznos lenne a vélemény- és tapasztalatcserére e területen. A Bizottságnak ezzel az ajánlással kapcsolatos megjegyzéseit dőlt betűvel szedtük.

A Bizottság üdvözli ezt az ajánlást. A tagállami bírák közötti együttműködési hálózat kiépítése, amely egyben a bírák közötti véleménycsere lehetőségét is kínálja, már a kezdetek óta (2002) a képzési program egyik fő célkitűzése volt, és ily módon egyenlő mértékben került támogatásra a tagállami bírák képzésének célkitűzésével. Ennek ellenére egy ilyen együttműködési hálózat finanszírozására csak nagyon kevés javaslatot nyújtottak be. Meg kell azonban jegyezni, hogy a társfinanszírozott képzési programok is egyik célkitűzésükként a résztvevő bírák közötti hálózatok kiépítését és a meglévő hálózatok támogatását jelölik meg. A legjobb példa egy meglévő hálózat tevékenységeinek támogatására a londoni székhelyű Európai Versenyjogi Bírák Szövetsége (Association of European Competition Law Judges – AECLJ), amely versenyjoggal foglalkozó bírák hálózatát irányítja.

Az ítéletekkel kapcsolatos információk tekintetében a Bizottság az alábbi linkre hívja fel a figyelmet, ahol a 81. és 82. cikk alkalmazásával kapcsolatos, nemzeti bíróságok által hozott összes ítélet megtalálható: http://ec.europa.eu/comm/competition/elojade/antitrust/nationalcourts/ . A weboldal, amelyet folyamatosan frissítenek, kulcsfontosságú adatokkal szolgál a meghozott ítéletekről és az ítéletek nem bizalmas változatáról.

A BIZOTTSÁG KÖVETKEZTETÉSEI

A bizottsági prioritások szemszögéből és az értékelés eredményeivel összhangban a Bizottság az alábbi következtetéseket vonja le az oktatás és a képzés terén európai szintű tevékenységet folytató szervezeteket támogató, illetve meghatározott tevékenységeket előmozdító közösségi cselekvési program végrehajtásával kapcsolatosan.

1. programelem – Támogatás a meghatározott intézményeknek

Az európai integrációs tanulmányokra szakosodott intézmények

A Bizottság úgy ítéli meg, hogy a támogatás folytatása a College of Europe-nak, az Európai Egyetemi Intézetnek, az Európai Közigazgatási Intézetnek és az Európai Jogi Akadémiának alapvető fontosságú ahhoz, hogy az európai polgárok, a tagállamok és az EU irányító testületei és politikai döntéshozói magas szintű oktatásban, szakképzésben, kutatási és politikai vonatkozású reflektív tevékenyégben részesüljenek, amelyet egy valóban transzeurópai keretben és környezetben megvalósuló együttműködés kínál. A 2007–2013-as időszakra ezen intézmények támogatást kapnak az egész életen át tartó tanulás programjába illeszkedő Jean Monnet programból[3].

Európai Egyetemközi Központ az Emberi Jogokért és a Demokratizálódásért

A demokrácia és az emberi jogok világszintű előmozdítására irányuló EU-prioritás fényében a Bizottság nagyon fontosnak ítéli az egyedülállóan nemzetközi Európai Egyetemközi Központ az Emberi Jogokért és a Demokratizálódásért további támogatását, különösen annak az emberi jogok és a demokratizálódás területén folytatott európai mesterképzési programját. A 2007–2013-as időszakra ezen intézmény támogatást kap a demokrácia és az emberi jogok világszintű előmozdítására irányuló pénzügyi eszközből[4].

Különleges Nevelési Igényűek Oktatásának Fejlesztését Támogató Európai Ügynökség

A Bizottság úgy ítéli meg, hogy Különleges Nevelési Igényűek Oktatásának Fejlesztését Támogató Európai Ügynökség fontos szerepet tölt be Európában a különleges igényekkel rendelkezők oktatásának együttműködésében és megújításában, ezért az ügynökségnek nyújtott támogatás továbbra is alapvető. A 2007–2013-as időszakra a Különleges Nevelési Igényűek Oktatásának Fejlesztését Támogató Európai Ügynökség támogatást kap az egész életen át tartó tanulás programjába illeszkedő Jean Monnet programból.

2. programelem – Az oktatás és a képzés terén működő európai szövetségek támogatása

A Bizottság tekintettel az EU oktatási és képzési prioritásainak előmozdítására hasznosnak ítéli a támogatás folytatását az oktatás és képzés területén működő érdekelt felek különböző csoportjai közötti tartós hálózatok és struktúrák létrehozására és megerősítésére. A 2007–2013-as időszakra ilyen jellegű támogatás nyújtható az egész életen át tartó tanulás programjába illeszkedő Jean Monnet programból. Azon prioritás érdekében, hogy a polgárok közelebb kerüljenek az EU-hoz, a Bizottság hasznosnak tekinti az e fejezetbe tartozó pályázati felhívások alkalmazási körének a kiterjesztését elsősorban az oktatás és a képzés terén az európai integráció témakörében működő európai szövetségekre.

3A. programelem – A Jean Monnet program

A Bizottság nagyon fontosnak ítéli a felsőoktatási intézményekben az európai integrációs tanulmányok terén világszinten folytatott oktatási, kutatási, vita- és reflektív tevékenységek további támogatását az EU-val kapcsolatos ismereteknek és tudásnak az európai polgárok körében történő terjesztése és az EU láthatóságának világszintű növelése céljából, valamint annak lehetővé tétele érdekében, hogy a politikai döntéshozók és a civil társadalom részesülhessen az európai integrációs politika jelenlegi témaköreiről szóló akadémiai gondolkodásból. A 2007–2013-as időszakra ilyen jellegű támogatás nyújtható az egész életen át tartó tanulás programjába illeszkedő Jean Monnet programból. A Bizottság úgy ítéli meg, hogy az európai integrációval foglalkozó szakemberek Jean Monnet hálózatának tovább kell növekednie az EU-n belül, de kívül is.

3B. programelem – Az oktatás nyílt koordinációs programjának támogatása

A Bizottság tekintettel az EU oktatási és képzési prioritásainak előmozdítására hasznosnak ítéli a nemzeti hatóságok közötti európai szintű együttműködési tevékenységek, többek között a nyílt koordinációs módszer további támogatását. A 2007–2013-as időszakra ilyen jellegű támogatás nyújtható az egész életen át tartó tanulás programjába illeszkedő integrált programból.

3C. programelem – Tagállami bírák képzése

Tekintve a tagállami bírák fontos szerepét az EU-jogszabályok és kifejezetten az EU-versenyjog megerősítésében, valamint a tagállami bírák továbbképzésére és az ezen a területen történő hálózatépítésre irányuló egyértelmű igényére, a Bizottság nagyon fontosnak ítéli a versenypolitikával foglalkozó tagállami bírák képzésének további támogatását. A 2007–2013-as időszakra ilyen jellegű támogatás nyújtható az alapvető jogokra és az igazságszolgáltatásra irányuló általános program részeként működő „Polgári jogi jogérvényesülés” speciális programjából[5].

[1] HL L 138., 2004.4.30.

[2] Az értékelő eredményei csak az éves pályázati felhívás keretében megvalósuló Jean Monnet projektekhez kapcsolódnak. Az értékelő nem foglalkozott a magas szintű Jean Monnet konferenciák és reflektív tevékenységek hatásával és minőségével, amelyeken a legmagasabb szintű akadémikusok, politikai döntéshozók és a civil társadalom képviselői gyűlnek össze.

[3] Az Európai Parlament és a Tanács 1720/2006/EK határozata (2006. november 15.) az egész életen át tartó tanulás terén egy cselekvési program létrehozásáról (HL L 327., 2006.11.24.).

[4] Az Európai Parlament és a Tanács 1889/2006/EK rendelete (2006. december 20.) a demokrácia és az emberi jogok világszintű előmozdítása finanszírozási eszközének (a demokrácia és az emberi jogok európai eszköze) létrehozásáról (HL L 386, 2006.12.29.).

[5] Az Európai Parlament és a Tanács 1149/2007/EK határozata (2007. szeptember 25.) az Alapvető jogok és jogérvényesülés általános program keretében a 2007–2013-as időszakra a Polgári jogi jogérvényesülés egyedi program létrehozásáról (HL L 257., 2007.10.3.).